《依韵酬谢尊师见赠二首（师欲调举）》
唐代·齐己

南国搜奇久，偏伤杜甫坟。重来经汉浦，又去入嵩云。

旧别人稀见，新朝事渐闻。莫将高尚迹，闲处傲明君。

岳顶休高卧，荆门访掩扉。新诗遗我别，旧约与谁归。

贤路曾无滞，良时肯自违。明年窥日窟，仙桂露霏微。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。